Dit is die eerste keer dat ons in Stilbaai gaan vakansie hou het en ek is so spyt dat ons dit nie al vroeër gedoen het nie. Dit is die skoonste strand wat ek in 'n baie lang tyd gesien het . Stilbaai verdien beslis die groenvlagstatus van WESSA. Daar word regtig daadwerklik gewerk om die strand en omgewing netjies te hou en om die duine te hervestig en die natuurlike plantegroei te bewaar. Die storte is gerieflik naby aan die strand om soutwater en sand af te spoel en die houtpaadjie tot op die strand maak dit gerieflik om maklik en vinnig tot op die strand te kom. Veiligheid is ook hoog op Stilbaai se prioriteitslys met die baie lewensredders wat elke dag op hulle pos was. Die toilette is SKOON en netjies - dit is nie nodig om op jou tone in te trippel en jou asem op te hou nie. Die dorp self gee 'n gevoel van veiligheid - waar kan jou dogters in vandag se tyd nog alleen gaan stap/draf/fietsry. Daar is genoeg winkels om in al jou behoeftes te voorsien. My kinders was so beindruk met Stilbaai dat hulle selfs 'n brief aan die Stadsraad wil skryf! Ons het die veilige, netjiese omgewing beslis waardeer.